[pic] | EVROPSKA KOMISIJA |

Bruselj, 23.3.2010

COM(2010)113 konč.

VMESNO POROČILO EVROPSKE KOMISIJE EVROPSKEMU PARLAMENTU IN SVETU

o napredku Romunije v okviru mehanizma za sodelovanje in preverjanje

VMESNO POROČILO EVROPSKE KOMISIJEEVROPSKEMU PARLAMENTU IN SVETU

o napredku Romunije v okviru mehanizma za sodelovanje in preverjanje

1. UVOD

Ob vstopu Romunije v EU s 1. januarjem 2007 je bil vzpostavljen mehanizem za sodelovanje in preverjanje ( Co-operation and Verification Mechanism )[1], ki naj bi ji pomagal odpraviti nekatere pomanjkljivosti na področjih reforme pravosodja ter boja proti korupciji, hkrati pa bi se z rednimi poročili spremljal napredek na teh področjih.

To poročilo je vmesno tehnično poročilo o pomembnem napredku, ki ga je Romunija dosegla v zadnjih šestih mesecih v okviru mehanizma za sodelovanje in preverjanje. V poročilu ni ocene doseženega napredka. Posodobljeno poročilo je omejeno na ukrepe, ki so se zaključili ali za katere se pričakuje, da se bodo v kratkem zaključili.

Zadnje poročilo o napredku, ki ga je Komisija sprejela 22. julija 2009, in njegova priporočila ostajajo referenčno besedilo za oceno napredka, doseženega glede na merila, ter za opredelitev preostalih izzivov. Komisija bo naslednjo oceno pripravila poleti 2010.

2. REFORMA PRAVOSODJA IN BOJ PROTI KORUPCIJI: TRENUTNO STANJE

V zadnjih šestih mesecih Romunija reform ni mogla izvajati s takšnim zagonom, kot jih je do sredine leta 2009. Zaradi nedavnega volilnega obdobja se je upočasnila parlamentarna razprava o osnutku zakonika o civilnem postopku in zakonika o kazenskem postopku. Njuno sprejetje je naslednji nujno potreben korak v procesu reform. Poleg tega je bila zmogljivost pravosodnega sistema izpostavljena dodatnim pritiskom z neto zmanjšanjem obsega osebja in protesti v septembru.

Nacionalni direktorat za boj proti korupciji je v zadnjih šestih mesecih še naprej dosegal vidne rezultate. Ker je bil generalni tožilec ponovno imenovan za nov mandat, bo lahko nadgradil dosežke iz svojega prvega mandata. Nacionalna služba za integriteto je napredek utrdila in si prizadevala za njegovo nadaljevanje.

Na področju reforme pravosodja se lahko pokažejo le delni rezultati. Sodna praksa v sodnih postopkih v zvezi s korupcijo na visoki ravni še vedno ni bila dosledna in odvračilna. Sodni postopki v zvezi s korupcijo na visoki ravni so dolgotrajni. Romunija je kot odziv na priporočila Komisije sprejela nekaj ukrepov, s katerimi je utrdila mehanizme za izvajanje nacionalne protikorupcijske strategije na lokalni ravni.

3. OBETI

Romunija bi si morala po težavni drugi polovici leta 2009, ko je dosegla le delen napredek, zlasti prizadevati za hitro sprejetje zakonika o civilnem postopku in zakonika o kazenskem postopku, izvedbenih predpisov in študije vpliva, da bi tlakovala pot uspešnemu izvajanju vseh novih predpisov. Zato je nujno tesno in konstruktivno sodelovanje med različnimi političnimi akterji in sodstvom v podporo potrebnim reformam, obravnavati pa ga je treba kot zadevo nacionalnega pomena.

Komisija bo Romunijo še naprej podpirala v teh prizadevanjih, naslednje poglobljeno poročilo o napredku pa bo pripravila do letošnjega poletja.

4. TEHNIčNO POROčILO O MERILIH

4.1. Merilo 1: Zagotoviti preglednejše in učinkovitejše sodne postopke, predvsem z okrepitvijo usposobljenosti in odgovornosti vrhovnega sodniškega sveta. Spremljati vpliv novega zakonika o civilnem postopku in zakonika o kazenskem postopku ter o njem poročati

Po sprejetju civilnega in kazenskega zakonika junija lani so se na ravni parlamentarnega odbora začele razprave o zakoniku o civilnem postopku, vendar napredka med oktobrom 2009 in februarjem 2010, ko se je začela razprava o zakoniku o kazenskem postopku, ni bilo.

Začeli so se pripravljati izvedbeni predpisi, potrebni za začetek veljavnosti štirih zakonikov. Izbrani so bili člani komisije za pripravo osnutkov, Ministrstvo za pravosodje pa pripravlja zakonodajno analizo za zagotovitev skladnosti in doslednosti zadevnega pravnega okvira. Začele so se pripravljati ocene učinkov vseh štirih zakonikov, ki so potrebne za njihovo izvajanje. Romunija poroča o nenehnem napredku pri poenotenju sodne prakse, kar je deloma posledica rednih srečanj glede neusklajene sodne prakse, ki so organizirana po vsej državi

Romunija poroča o nenehnem napredku pri poenotenju sodne prakse, kar je deloma posledica rednih srečanj glede neusklajene sodne prakse, ki so organizirana po vsej državi. Postopki s pravnimi sredstvi v zvezi z vprašanji, ki imajo pomen za sodno prakso in tečejo pred vrhovnim kasacijskim sodiščem, katerega odločbe oblikujejo zavezujočo sodno prakso, so še vedno zapleteni. Obstajajo pa tudi poenostavljeni postopki, ki jih je mogoče nadgraditi[2]. Medtem ko vrhovno kasacijsko sodišče na svoji spletni strani še naprej objavlja celotna besedila in povzetke izbranih odločb ter četrtletne zbirke sodb vrhovnega kasacijskega sodišča in tudi nekatera druga sodišča objavljajo določene odločbe, pa na nacionalni spletni portal (Jurindex) med poletjem 2009 in januarjem 2010 ni bilo dodanih nobenih novih sodnih odločb[3].

Kar zadeva težke razmere na področju človeških virov v sodstvu, ni bilo od sredine leta 2009 nobenega učinkovitega izboljšanja. Dvakrat večje število upokojitev med sodniki leta 2009 je bilo ne le enako kot povečano število novih zaposlenih, ampak je ustvarilo celo negativen trend zaposlovanja, kar je še dodatno obremenilo sistem. Poleg tega so se zaradi septembrskih protestov pravosodnih delavcev podaljšali postopki in se poroča tudi o precejšnjem številu nerešenih zadev.

Vrhovni sodni svet je sprejel začasno študijo o optimalni delovni obremenitvi za sodnike, katere ugotovitve izvajajo sodišča na enoletni pilotni osnovi od decembra 2009 dalje. Ta sistem naj bi pravičneje porazdelil delo na sodiščih in zagotovil podlago za reorganizacijo delovnih mest, in sicer od leta 2011. Pilotni projekt o upravljavcih sodišč je bil uspešno zaključen, nadalje pa ga je treba izvajati po vsej državi. Vrhovni sodni svet je v okviru drugega pilotnega projekta sprejel prve ukrepe za poenostavitev prenosa nekaterih upravnih nalog na pomožno osebje. Ko se bosta ta dva ukrepa začela izvajati, bosta povečala učinkovitost sodnih postopkov in izboljšala administrativno upravljanje sodišč.

Od začetka leta 2009 so bili na podlagi novih postopkov zaposlovanja prava zaposleni sodni inšpektorji, da bi se tako zagotovila boljša geografska zastopanost. Vendar je generalni tožilec pred sodiščem izpodbijal postopek zaposlovanja za inšpektorje kot premalo objektiven, kar naj bi ogrožalo neodvisnost inšpektorata. Začelo se je revidiranje smernic o sodni inšpekciji, pripravlja pa se tudi zbirka sodne prakse o disciplinskih ukrepih. Vrhovni sodni svet se je poleg tega zavezal, da bo objavil vse sprejete disciplinske ukrepe od začetka tega leta.

4.2. Merilo 2: Ustanoviti, kakor je predvideno, službo za integriteto, ki bo pristojna za preverjanje premoženjskega stanja, nezdružljivosti in morebitnega navzkrižja interesov, ter za izdajanje zavezujočih odločitev, na podlagi katerih se lahko izrečejo odvračilne sankcije

Spodbudni rezultati Nacionalne službe za integriteto so se v drugi polovici leta 2009 nadaljevali[4]. Sodišča so v dveh primerih ugotovila neupravičeno obogatitev in so odredila zaplembo znatne količine sredstev. Zoper te odločbe se lahko vloži pravno sredstvo. Odločbe v štirih drugih primerih zaplembe še niso bile sprejete. Poleg tega je agencija veliko zadev poslala tožilcem, da opravijo preiskavo kaznivih dejanj, pa tudi različnim disciplinskim organom za disciplinsko ukrepanje. Nacionalna služba za integriteto pred sodišči že dalj časa uspešno zastopa svoje ugotovitve o neskladnostih ali navzkrižju interesov.

Agencija je zdaj zapolnila vmesno število delovnih mest, v celotnem obsegu pa naj bi začela delovati, ko bo leta 2010 popolnoma vzpostavljen sistem IT za obdelavo prijav premoženjskega stanja in izjav o interesih. Vse prijave premoženjskega stanja in izjave o interesih, ki jih je Nacionalna služba za integriteto prejela v letu 2009, so javnosti dostopne prek portala na njenem spletišču.

Agencija v sporočilih za javnost javno objavlja svoje ugotovitve o neskladnostih, navzkrižju interesov in neupravičeni obogatitvi ter sodbe in disciplinske ukrepe. Na spletu so na voljo tudi informacije o stanju zadev v postopkih pred sodišči. Nacionalna služba za integriteto je začela sodelovati z dvema nevladnima organizacijama za pripravo dejavnosti ozaveščanja in preventivne dejavnosti.

Nacionalni svet za integriteto ni učinkovito izvajal svoje vloge nadzornega organa Nacionalne službe za integriteto.

4.3. Merilo 3: Utrjevati že doseženi napredek, nadaljevati z vodenjem strokovnih, nestrankarskih preiskav suma korupcije na visoki ravni

Nacionalni direktorat za boj proti korupciji je ohranil dobre rezultate na področju nepristranskih preiskav korupcije na visoki ravni[5], kar se začenja na ravni sodišč izražati tako, da se je leta 2009 v primerjavi z letom 2008 skupno število pravnomočnih obsodb povečalo za eno tretjino. Pred sodiščem prve stopnje je bil obsojen nekdanji poslanec, ki je bil tudi nekdanji državni sekretar. Župan in nekdanji namestnik župana sta bila zaradi jemanja podkupnine obsojena na zaporno kazen. Vseeno se obenem še vedno zdi, da so sodbe sodišča v zadevah korupcije na visoki ravni na splošno premile in ne tako odvračilne kot v prejšnjih obdobjih: v polovici vseh pravnomočnih obsodb je bila izrečena najnižja možna kazen, v treh četrtinah pravnomočnih obsodb pa so bile kazni odložene.

To analizo podpira študija skupne delovne skupine za individualizacijo kazni za kazniva dejanja korupcije, ki je bila predstavljena junija 2009[6]. Vrhovno kasacijsko sodišče je kot prvi ukrep, izveden na podlagi študije, pripravilo osnutek priročnika za sodišča. Na tej stopnji je še prezgodaj ocenjevati, kako operativno uporaben je ta priročnik. Strokovni delavci so predlagali, da bi morala biti končna različica priročnika, ki ga bo vrhovno kasacijsko sodišče pripravilo po postopku posvetovanja, dovolj natančna in da bi morala med drugim vključevati primere ali zadeve, ki bi sodnikom pomagale pri odločanju. Končna različica priročnika bi morala poleg tega obravnavati ne le nedoslednost, ampak tudi popustljivost v sodni praksi glede korupcije, kot je navedeno v študiji skupne delovne skupine. Ukrepe, izvedene na podlagi vsej devetih priporočil iz študije, je treba natančno spremljati.

Kar zadeva trajanje sodnega postopka, so sodne obravnave v zadevah na visoki ravni še naprej dolgotrajne. V vseh zadevah v zvezi z obdolženci na visoki ravni je bila vsaj enkrat vložena zahteva za presojo ustavnosti. Čeprav je ustavno sodišče do zdaj zavrnilo praktično vse take zahteve, v mnogih zadevah prihaja do več kot šestmesečnih zamud, medtem ko je sojenje prekinjeno do odločitve o zahtevi za presojo ustavnosti. Od septembra 2009 sta v parlamentarni obravnavi dva različna predloga sprememb zakonodaje za omejitev suspenzivnosti zahtev za presojo ustavnosti.

Parlament je od sredine leta 2009 dovolil začeti kazensko preiskavo na zahtevo tožilcev v eni zadevi zoper nekdanjega ministra, ki je tudi poslanec.

Opredelitev področja uporabe javnih sredstev v zadevi na visoki ravni o domnevni zlorabi položaja in kršitvi zakona o javnih naročilih v podjetju, ki je v lasti države, vzbuja pomisleke glede pravnih ukrepov pri domnevnih dejanjih korupcije na visoki ravni v številnih podobnih primerih, ki se preiskujejo ali jih obravnava sodišče[7].

4.4. Merilo 4: Sprejeti nadaljnje ukrepe za preprečevanje korupcije in boja proti njej, zlasti v lokalni upravi.

Romunija je od sredine leta 2009 kot odziv na priporočila Komisije sprejela nekaj ukrepov, s katerimi je utrdila mehanizme za usklajevanje in spremljanje za nacionalno protikorupcijsko strategijo. Nadzorni odbor se je bolj redno srečeval, vzpostavljena je bila tudi nova tehnična delovna skupina, sestavljena iz predstavnikov izvajalskih sektorjev in uprav lokalnih skupnosti. Nekatere občine in mestne občine so se prostovoljno prijavile, da bodo v svojih lokalnih skupnostih vodile protikorupcijske ukrepe. Predvideno je tudi, da se bo protikorupcijska strategija razširila še na druge ranljive sektorje, ki jih trenutno ne pokriva, kot je inšpekcija dela, ki spada v pristojnost ministrstva za delo.

Lokalne strategije za boj proti korupciji, ki so jih pripravila okrajna tožilstva, očitno prinašajo rezultate, saj se je povečalo število obtožnic in opravljenih preiskav, začetih po uradni dolžnosti[8]. V proračun državnega tožilstva je prvič zajeta vzpostavitev sklada za izvajanje tajnih preiskav s strani okrajnih tožilstev. Poročalo se je o primerih uspešnega sodelovanja med tožilci ter Generalnim direktoratom za boj proti korupciji ministrstva za upravo in notranje zadeve.

Kar zadeva preprečevanje korupcije, je Generalni direktorat za boj proti korupciji razvil in začel uporabljati novo metodologijo za odkrivanje nevarnosti korupcije in pomanjkljivosti na ministrstvu za upravo in notranje zadeve ter je še naprej organiziral kampanje za ozaveščanje državljanov, da bi jih odvrnil od podkupovanja. Ministrstvo za upravo in notranje zadeve namerava izkoristiti in okrepiti vlogo nacionalnega centra za integriteto z zagotovljenimi finančnimi sredstvi za naslednji dve leti, s čimer mu bo omogočilo, da bo okrepil mrežo svojih akcijskih skupin za boj proti korupciji ter povečal intenzivnost usposabljanja, ki ga nudi center.

Delo, ki ga Nacionalna agencija za javne uslužbence opravlja za pregledovanje in okrepitev vloge etičnih svetovalcev v javnih institucijah, napreduje, zakonodajni predlog pa naj bi se v kratkem posredoval parlamentu.

[1] Odločba Komisije 2006/928/ES z dne 13. decembra 2006 o vzpostavitvi mehanizma za sodelovanje in preverjanje napredka Romunije pri izpolnjevanju posebej določenih meril na področjih reforme pravosodja in boja proti korupciji (UL L 354, 14.12.2006, str. 56).

[2] Oddelek za upravne in fiskalne spore vrhovnega kasacijskega sodišča je razvil naslednjo najboljšo prakso: po vložitvi pravnega sredstva v zvezi z vprašanjem, ki ima pomen za sodno prakso in ki sodi v pristojnost oddelka, pripravi ta oddelek za senat poročilo, ki vsebuje predloge in možne rešitve. To omogoča dobro pripravljene razprave, v katere so vključeni sodniki, ki se najbolje spoznajo na določeno vprašanje, ter večjo učinkovitost pravnih sredstev v zvezi z vprašanjem, ki ima pomen za sodno prakso.

[3] Z objavljanjem vseh sodnih odločb na eni lokaciji, tj. spletišču Jurindex, naj bi se zagotovilo, da bi bila vsa sodna praksa sodišč objavljena in dostopna vsem, s čimer bi se povečala preglednost pravnih aktov.

[4] Nacionalna služba za integriteto je od 22. maja 2009 do 4. januarja 2010 zaključila 769 postopkov preverjanj, 174 dodatnih spisov pa je poslala pristojnim institucijam, da uvedejo sankcije ali opravijo kazensko preiskavo. Od teh 174 spisov sta bila dva spisa poslana sodiščem, da zaplenijo neupravičeno pridobljeno premoženje, 60 spisov disciplinskim organom, da ukrepajo proti neskladnostim ali navzkrižju interesov na podlagi ugotovitev Nacionalne službe za integriteto, 112 spisov pa tožilcem, da raziščejo sume krivih izpoved ali druga kazniva dejanja. Dne 22. februarja so disciplinski organi izrekli sankcije v enajstih zadevah v zvezi z uradniki, nesposobnimi za delovno mesto.

[5] Med 1. julijem in 31. oktobrom je Nacionalni direktorat za boj proti korupciji vložil obtožnico zoper 122 ljudi v 45 zadevah, vključno z enim nekdanjim predsednikom vlade in sedanjim poslancem, enim nekdanjim svetovalcem predsednika vlade in nekdanjim poslancem, enim parlamentarnim izvedencem in nekdanjim poslancem, nekdanjim predsednikom Državnega urada za preprečevanje pranja denarja in boj proti njemu, štirimi župani, enim namestnikom župana, enim namestnikom prefekta, dvema direktorjema javnih agencij ter petimi direktorji državnih podjetij.

[6] V skupni delovni skupini so bili predstavniki vrhovnega sodnega sveta, Nacionalnega direktorata za boj proti korupciji, vrhovnega kasacijskega sodišča, urada državnega tožilca in ministrstva za pravosodje.

[7] Zadeva se je nanašala na domnevno zlorabo položaja z ocenjeno škodo v višini 3 milijonov EUR. Vrhovno kasacijsko sodišče je obdolžence, med katerimi je tudi sedanji poslanec, po prejšnji oprostilni sodbi 19. februarja 2009 dokončno oprostilo 28. septembra 2009.

[8] Po statističnih podatkih je bilo leta 2009 vloženih 173 obtožnic zoper 273 obtožencev v primerjavi z 81 obtožnicami zoper 180 obtožencev leta 2008.